РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број: 06-2/458-21

12. новембар 2021. године

Б е о г р а д

**З А П И С Н И К**

**25. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 09. НОВЕМБРА 2021. ГОДИНЕ**

 Седница је почела у 9,00 часова.

Седницом је председавао Владимир Ђукановић, председник Одбора.

 Седници су присуствовали чланови Одбора: Велибор Милојчић, доц. др Михаило Јокић, Небојша Павловић, Ненад Барош, Ђорђе Дабић, Даниел Ђивановић, Тома Фила и Сања Јефић Бранковић.

Седници је присуствовала и: Маријан Ристичевић, заменик члана Ђорђа Комленског, Весна Кришанов, заменик члана Биљане Пантић Пиље и Ненад Крстић заменик члана Јелене Жарић Ковачевић.

 Седници нису присуствовали чланови Одбора: Сања Лакић, др Александар Мартиновић, Дејан Кесар,Драган М. Марковић и Владан Заграђанин нити њихови заменици.

Седници је присуствовала и: Снежана Бјелогрлић, изборни члан Високог савета судства из реда судија.

 Председник Одбора је ставио на гласање, a чланови и заменици чланова Одбора су **једногласно** утврдили следећи

 Д н е в н и р е д:

1. Разматрање Предлога одлуке о избору председника судова, који је поднео Високи савет судства (број 119-1836/21 од 20. октобра 2021. године);
2. Разматрање Предлога одлуке о избору судије који се први пут бира на судијску функцију, који је поднео Високи савет судства (број 119-1835/21 од 20. октобра 2021. године).

**ПРВА ТАЧКА –** Разматрање Предлога одлуке о избору председника судова, који је поднео Високи савет судства (број 119-1836/21 од 20. октобра 2021. године).

**Снежана Бјелогрлић** је у уводном излагању упознала присутне o спроведеном поступку у вези са предлагањем кандидата за избор председника судова који је спровео Високи савет судства.

Председник Одбора је отворио расправу у вези са овом тачком дневног реда у којој су учествовали Тома Фила, доц. др Михаило Јокић, Маријан Ристичевић и Снежана Бјелогрлић.

 **Тома Фила** је затражио појашњење од представника Високог савета судства због чега за председника Основног суда у Крушевцу није предложен кандидат из Крушевца.

 **Доц. др Михаило Јокић** је изнео став да би одлучујући критеријум за избор будућих кандидата за судије које се први пут бирају на судијску функцију требало да буде тестирање у писаној форми из области струке.

 **Снежана Бјелогрлић** се захвалила посланику Јокићу на сугестији и истакла да Високи савет судства свакако има план да у наредном периоду анализира постојеће Правилнике којима је прописан поступак за предлагање кандидата за судије који се први пут бирају на судијску функцију.

 **Маријан Ристичевић** је изнео сазнања да је

потребно покренути поступак за разрешење појединих судија, и запитао представника Високог савета судства зашто се такви поступцу не спроводе, с обзиром да су, по његовом мишљењу, поједине судске пресуде незаконите.

 **Снежана Бјелогрлић** је истакла да су преуде које се доносе у Републици Србији законите. Напоменула је да Закон о судијама предвиђа процедуру за иниццирање предлога за разрешење судије као и сам поступак разрешења.

 Како се нико више није јавио за реч, председник Одбора је закључио расправу и предложио да Одбор констатује да је Високи савет судства поднео Предлог одлуке о избору председника судова као овлашћени предлагач у складу са чланом 71. став 1. Закона о судијама и чланом 201. Пословника Народне скупштине, те да предложи Народној скупштини да прихвати Предлог одлуке о избору председника суда за Основни суд у Крушевцу, Основни суд у Мајданпеку, Основни суд у Новом Пазару и Прекршајни суд у Лазаревцу.

Чланови и заменици чланова Одбора су **једногласно** прихватили наведени предлог.

Председавајући је ставио на гласање предлог да за известиоца Одбора буде одређен Ђорђе Дабић.

Чланови и заменици чланова Одбора су **једногласно** прихватили наведени предлог.

**ДРУГА ТАЧКА –** Разматрање Предлога одлуке о избору судије који се први пут бира на судијску функцију, који је поднео Високи савет судства (број 119-1835/21 од 20. октобра 2021. године).

**Снежана Бјелогрлић** је у уводном излагању упознала присутне са поступком који је Високи сает судства спровео приликом избора кандидата за судије које се први пут бирају на судијску функцију.

 Председник Одбора је отворио расправу у вези са овом тачком дневног реда у којој су учествовали Тома Фила и Ненад Крстић.

**Тома Фила** је рекао да сматра да није добро да изабрани кандидат за судију не живи у истом месту у коме и ради, што је случај са кандидатом који је предложен за судију у Прекршајном суду у Прешеву, с обзиром да судије треба да буду уважаване у средини у којој живе и раде.

 **Ненад Крстић** је рекао да је Прешево специфична средина, као и да кандидата лично познаје и сматра да је добар правник.

 Како се нико више није јавио за реч, председник Одбора је закључио расправу и предложио да Одбор констатује да је Високи савет судства поднео Предлог одлуке за избор судије који се први пут бира на судијску функцију као овлашћени предлагач у складу са чланом 51. Закона о судијама, те да предложи Народној скупштини да прихвати Предлог одлуке о избору судије који се први пут бира на судијску функцију за Прекршајни суд у Прешеву.

Чланови и заменици чланова Одбора су **једногласно** прихватили наведени предлог.

Председник Одбора је предложио да за известиоца Одбора на седници Народне скупштине буде одређен Ђорђе Дабић, члан Одбора.

Чланови и заменици чланова Одбора су **већином гласова** прихватили наведени предлог.

Седница је завршена у 9,20 часова.

СЕКРЕТАР ПРЕДСЕДНИК

Сања Пецељ Владимир Ђукановић